Sydenfly skled av rullebanen på Kjevik
Flyet fra Iber World Airlines skled på rullebanen etter landingen og fortsatte framover helt til rullebanen tok slutt. Flyet ble deretter stående utenfor rullebanen med nesen ut mot Topdalsfjorden, skriver Fædrelandsvennen. En passasjer om bord i flyet beskriver hendelsen som udramatisk. Driftssjef ved Kjevik, Jan B. Thorsen, sier til avisen at situasjonen ikke er alvorlig og at selv om flyet står utenfor selve rullebanen, så står det på asfaltert område. - Flyet har kommet utenfor det som er definert som rullebane, og står på det vi kaller for sikkerhetssone, sier Thorsen, som ikke har noen opplysninger om at noen har kommet til skade. Det var tåke og mye snø på rullebanen da flyet landet.
Et charterfly fra Tenerife havnet utenfor rullebanen da det landet på Kjevik lufthavn utenfor Kristiansand søndag ettermiddag.